Zemljotres pogodio Srbiju
Dve osobe su poginule, a više od 50 povređeno u zemljotresu jačine 5,4 stepena koji je sinoć pogodio Kraljevo i okolinu
Prvi bilans nakon zemljotresa koji je noćas pogodio Kraljevo i okolinu ne zvuči ohrabrujuće. Dve osobe, bračni par Natalija i Siniša Stašić iz Grdice, su poginuli, više od 50 ljudi je povređeno, dok su brojni objekti i kuće oštećeni, zbog čega su mnogi žitelji, pre svega sela u okolini Kraljeva, ostali bez krova nad glavom. Nakon najvećeg zemljotresa koji je pogodio Srbiju u posednjih deset godina, u Kraljevu postoje problemi u snabdevanju vodom i strujom, a vlada je najavila prvu pomoć od šest miliona dinara. Građani Kraljeva i okoline koji su jutro dočekali uglavnom na ulicama kažu da je ovo bila duga i teška noć. Predsednik Srbije Boris Tadić posetio je poslepodne područje pogođeno zemljotresom i tom prilikom se pre svega zahvalio građanima, koji su i pored straha i uznemirenja pokazali solidarsnosti posle ove nesreće. I politička vođstva stranaka u Kraljevu, su po rečima Tadića, politiku gurnula u stranu i angažovali se u pomoći građanima: Pogođeno područje posetio je i premijer Mirko Cvetković, koji je ocenio da na licu mesta sve izgleda mnogo strašnije i lošije nego što to novinski izveštaji mogu da prikažu. Premijer je obećao da će Vlada pomoći, kako kratkoročno, to jest odmah, ali i nakon što se napravi presek oštećenja i potrebnih sredstava: Cvetković je rekao da vlada ima pripremljen građevinski materijal, krevete, stolice, garderobu i obećao da će to biti isporučeno u dogovoru sa kriznim štabom u Kraljevu. A predsednik vladine komisije za elementarne nepogode Oliver Dulić je poručio da će pre zime biti završene najhitnije popravke štete i da građani ne bi trebalo da brinu, jer će im država pomoći. U Kraljevu i okolini počelo je raščišćavanje ruševina prouzrokovanih u zemljotresu jačine 5,4 stepena Rihterove skale. Nadležni u gradu i Republici su pozvali građane da ne podležu panici i da pomognu u raščišćavanju i normalizaciji života u gradu.